Natjecanje iz hrvatskoga jezika, u organizaciji Agencije za odgoj i obrazovanje i Ministarstva znanosti i obrazovanja, provedeno je u 2022. godini na školskoj razini u veljači, na županijskoj razini u ožujku i na državnoj razini u svibnju. U školskome Natjecanju sudjelovalo je 8818 učenika u matičnim školama i na daljinu, u županijskome Natjecanju 2294 učenika u matičnim školama, u školama domaćinima i na daljinu, u državnome Natjecanju 145 učenika u školi domaćinu državnoga Natjecanja.

Natjecanje je na svim razinama provedeno u 6 kategorija: 2 kategorije osnovne škole (kategorije 7. i 8. razreda) i 4 kategorije srednje (kategorije za sva četiri razreda). Ispitni zadatci bili su sastavljeni prema *Kurikulumu nastavnoga predmeta Hrvatski jezik za osnovne škole i gimnazije u Republici Hrvatskoj* (NN, 10/19).

Državno Natjecanje iz hrvatskoga jezika održano je 12. svibnja 2022. u Zadru u organizaciji Agencije za odgoj i obrazovanje, Instituta za hrvatski jezik i jezikoslovlje i škole domaćina Osnovne škole Krune Krstića. Svi su se učenici natjecali uživo.

Ispitni zadatci rješavali su se 12. svibnja 2022. u jutarnjim satima; u isto vrijeme mentori učenika pratili su predavanja *Funkcionalna gramatika* i *Mrežni izvori Instituta za hrvatski jezik i jezikoslovlje* članica Državnoga povjerenstva i znanstvenih savjetnica Instituta dr. sc. Lane Hudeček i dr. sc. Milice Mihaljević. Nakon toga učenici i mentori su, u organizaciji škole domaćina, razgledali povijesnu jezgru grada Zadra i posjetili izložbu najznačajnijih Marulićevih tiskanih i rukopisnih djela u fondu Znanstvene knjižnice i Državnog arhiva u Zadru te učeničkih radova na temu Judite.

 Po završetku ispravljanja ispita i objave ljestvice privremenoga poretka proveden je žalbeni postupak.

Program svečanoga otvorenja Natjecanja iz hrvatskoga jezika, održan 12. svibnja 2022., upriličila je škola domaćin, jednako kao i program svečanoga zatvaranja Natjecanja 13. svibnja 2022. Osim toga, škola domaćin pripremila je dar dobrodošlice za sve sudionike Natjecanja, a učenicima na prvim trima mjestima pripremila je i vrijedne nagrade. Ovim putem još jednom zahvaljujemo Osnovnoj školi Krune Krstića Zadar na izvrsnom domaćinstvu državne razine Natjecanja iz hrvatskoga jezika.

Pohvalnice, zahvalnice i priznanja ovlaštene osobe u matičnim školama natjecatelja preuzet će iz aplikacije za natjecanja i smotre na stranicama Agencije za odgoj i obrazovanje.

Predsjednica Državnog povjerenstva za XXVII. natjecanje iz hrvatskoga jezika:

Barbara Beronja, prof., viša savjetnica za hrvatski jezik